Il-Kummissjoni Ewropea - Dikjarazzjoni Dikjarazzjoni Mill-Ewwel Viċi President Timmermans, il-Viċi President Dombrovskis, il-Kummissarju Jourovà fuq l-adozzjoni mill-Parlament Ewropew tal-5 Direttiva Kontra l-Ħasil tal-Flus Brussell, id-19ta' april 2018 "Aħna nilqgħu l-adozzjoni mill-Parlament Ewropew tal-5 Direttiva Kontra l-Ħasil tal-Flus. Dawn ir- regoli l-ġodda se jġibu aktar trasparenza biex titjieb il-ġlieda kontra l-ħasil tal-flus u l-finanzjament tat-terroriżmu fl-Unjoni Ewropea kollha. Nixtiequ nirringrazzjaw iż-żewġ korelaturi, is-Sur Kariņš u s-Sa Sargentini, u x-shadow rapporteurs għall-appoġġ qawwi u l-għarfien espert ta' valur tagħhom, li taw kontribut enormi għal dan ir- riżultat. Permezz tal-vot tiegħu, il-Parlament jikkonkludi serje ta' negozjati ambizzjużi li bdew sentejn ilu. F'Lulju 2016, wara l-attakki terroristiċi terribbli li laqtu l-UE kif ukoll in-negozji finanzjarji kbar li ġew skoperti bil-"Panama Papers", il-Kummissjoni ddeċidiet li tieħu kontromiżuri urġenti. Id-Direttiva riveduta hija parti minn dak il-pjan ta' azzjoni. Nistgħu nkunu kburin b'dawn il-miżuri l-ġodda, li se jtejbu b'mod sostanzjali r-regoli eżistenti. Illum aħna qed nagħmlu pass importanti fil-ġlieda kontra l-kriminalità finanzjarja. Iżda xogħlna għadu mhuwiex lest. Il-ġlieda effettiva kontra l-kriminalità finanzjarja teħtieġ l-implimentazzjoni korretta ta' dawn ir-regoli fost l-awtoritajiet differenti. Aħna se nimpenjaw ruħna biex ngħinu lill-Istati Membri kollha biex jimplimentawhom u biex jissorveljaw l-implimentazzjoni tagħhom. Irridu li l-Istati Membri kollha tal-UE jżommu standards għoljin fil-ġlieda kontra l-ħasil tal-flus u l- finanzjament tat-terroriżmu madwar l-UE." Il-proposta ġiet ippreżentata mill-Kummissjoni f'Lulju 2016 fid-dawl tal-attakki terroristiċi u r- rivelazzjonijiet tal-iskandlu tal-Panama Papers, u hija parti mill-Pjan ta' Azzjoni tal-Kummissjoni ta' Frar 2016 għat-tisħiħ tal-ġlieda kontra l-finanzjament tat-terroriżmu. Il-proposta tistabbilixxi sensiela ta' miżuri biex ikun miġġieled aħjar il-finanzjament tat-terroriżmu u biex tkun żgurata trasparenza miżjuda tat-tranżazzjonijiet finanzjarji. Il-5 Direttiva kontra l-Ħasil tal-Flus se: ttejjeb is-setgħat tal-Unitajiet ta' Intelligence Finanzjarja tal-UE u tiffaċilita t-trasparenza li dejjem tiżdied tagħhom dwar min verament huwa s-sid ta' kumpaniji u trusts billi jistabbilixxu reġistri tas-sjieda benefiċjarja; tevita r-riskji assoċjati mal-użu ta' muniti virtwali għall-finanzjament tat-terroriżmu u tillimita l-użu ta' kards imħallsa minn qabel; ttejjeb is-salvagwardji għal tranżazzjonijiet finanzjarji lejn u minn pajjiżi terzi b'riskju għoli; ttejjeb l-aċċess tal-Unitajiet ta' Intelligence Finanzjarja għal informazzjoni, inklużi reġistri ċentralizzati tal-kontijiet tal-bank; tiżgura bank nazzjonali u reġistri tal-kontijiet tal-ħlas ċentralizzati jew sistemi tal-irkupru ta' dejta ċentrali fl-Istati Membri kollha. Għal iktar informazzjoni Skeda informattiva dwar il-bidliet ewlenin tal-5 Direttiva Kontra l-Ħasil tal-Flus Id-Direttiva dwar l-użu ta' informazzjoni finanzjarja u informazzjoni oħra dwar il-prevenzjoni, id- detezzjoni, l-investigazzjoni jew il-prosekuzzjoni ta' ċerti reati kriminali Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Dikjarazzjoni_Mill-Ewwel_Vi_i_President_Timmermans__il-Vi_i_President_Dombrovskis__il-Kummissarju_Jourov__fuq_l-adozzjoni_mill-Parlament_Ewropew_tal-5_Direttiva_Kontra_l-_asil_tal-Flus.pdf